Krog vereer met 'ganzenveer' | Netwerk24
17 Januarie 2018 11:33
Antjie Krog Foto: Antonia Steyn
Verbysterd en op 'n vreemde manier tog ook ontroerd . . .
Só het Antjie Krog gereageer op die nuus dat sy die jongste ontvanger is van die De Gouden Ganzenveer vir 2018.
Dié prys is die afgelope naweek aan haar toegeken.
De Gouden Ganzenveer is 'n kulturele prys wat jaarliks in Nederland toegeken word aan 'n persoon of instituut ter verering van hul bydrae tot die geskrewe en gedrukte woord in die Nederlandse taal.
Dié prys word vanjaar vir die eerste keer aan iemand van buite Nederland en België toegeken.
In 2017 is dit toegeken aan die bekroonde romansier Arnon Grunberg.
Gerdi Verbeet, voorsitter van die Akademie van die Gouden Ganzenveer, het die nuus op die Nederlandse radioprogram De Taalstaat bekendgemaak.
"Die Akademie van die Gouden Ganzenveer vereer Krog as 'n spesiale en veelsydige digter, as 'n uitsonderlike skrywer en joernalis van integriteit, en as 'n begaafde kunstenaar van haar eie werk."
Eloise Wessels, besturende direkteur van Media24-Boeke en hoof van NB-Uitgewers, het die nuus verwelkom.
"Dit is vir ons as Krog se uitgewer eweneens wonderlike nuus – ons is saam met haar trots en bly."
Joost Nijsen, Krog se Nederlandse uitgewer by Podium, meen dat die entoesiasme vir haar werk bogemiddeld groot moet wees vir die Akademie om 'n uitsondering te maak vir 'n "buitelandse" outeur.
"Ons het hier by Podium op die tafel gespring toe ons dit gehoor het.
"Nie alleen is die Gouden Ganzenveer waarskynlik die mees gesogte literêre prys in Nederland nie, maar dit is bowendien uniek dat die prys toegeken word aan 'n nie-Nederlandse skrywer."